石角山
作者：沈遼
朝代：宋

paragraphs: 步屐出東津，遥跂石角山。
山迴道亦轉，卓犖煙雲間。
何人峻重閣，三休直孱顔。
吾想造化功，爲此肅神姦。
嵌巖或中穴，特立氣甚頑。
此角誰可折，寧當混塵寰。
游士何足知，但剥苔蘚斑。
西首望城闉，羣山合如環。
下臨有鼻道，落日行人還。
楓葉秋欲丹，蕪江逗潺潺。
重游何用戒，蓬户初無關。